[{"text_idx": "#000001", "text": "En majo ni raportis, ke UEA en 2020 sukcesis eviti deficiton interalie pro maldungoj en la Centra Oficejo. Efektive tamen ne okazis maldungoj en la Centra Oficejo, nur reduktoj, atentigis la vicprezidanto de UEA, Fernando Maia."}, {"text_idx": "#000002", "text": "La kvanto de oficistoj de UEA kalkulitaj en plentempaj dungoj, lau\u0306 informoj en la estraraj raportoj."}, {"text_idx": "#000003", "text": "Neniam dum la lastaj kvardek jaroj UEA havis tiel malmultajn oficistojn kiel nun. En 1984 la asocio havis 6 272 individuajn membrojn kaj 12,2 plentempajn oficistojn. Tiu estis la rekordo dum la aktuala periodo."}, {"text_idx": "#000004", "text": "Pasintjare la asocio havis 4 293 individuajn membrojn kaj nur 3,2 plentempajn oficistojn. La efektiva kvanto de personoj kiuj laboris kaj laboras c\u0302e UEA estis kaj estas iom pli alta, c\u0302ar ne c\u0302iuj laboras plentempe."}, {"text_idx": "#000005", "text": "Rapida redukto en la kvanto de oficistoj okazis dum la lastaj kvar jaroj. Libera Folio en majo raportis, ke la asocio sukcesis eviti bug\u0302etan deficiton en 2020 interalie pro la malpliig\u0302o de la dungitoj. Ni tamen erare skribis, ke temus pri maldungoj. Tiaj ne okazis en la Centra Oficejo, atentigas vicprezidanto Fernando Maia."}, {"text_idx": "#000006", "text": "Efektive la reduktoj de la laborforto estis realigitaj sen formalaj maldungoj. En junio 2019 restis ankorau\u0306 sep oficistoj, el kiuj unu, g\u0302enerala direktoro Martin Scha\u0308ffer, laboras ne en la Centra Oficejo. (Ne c\u0302iuj laboris plentempe nek nepre la tutan jaron, do en nia statistiko c\u0302e 2019 aperas 4,4 plentempaj oficistoj.)"}, {"text_idx": "#000007", "text": "Kvin el la sep oficistoj en junio 2019 lau\u0306 informoj de Libera Folio ricevis proponon pri eksigo au\u0306 reduktita labortempo. Nur du oficistoj ne estis tus\u0302itaj de la redukto: g\u0302enerala direktoro Martin Scha\u0308ffer kaj konstanta kongresa sekretario Clay Magalha\u0303es."}, {"text_idx": "#000008", "text": "Du oficistoj konsentis akcepti unufojan financan kompenson kaj libervole maldungig\u0302i: la partatempa sekretario kaj la partatempa purigisto. Do, formale ili ne estis maldungitaj."}, {"text_idx": "#000009", "text": "Aliaj tri oficistoj devis akcepti reduktitajn labortempon kaj salajron, se ili volis plu labori c\u0302e UEA. Tiuj tri estis la libroserva respondeculo kaj la du kontistoj. Neniu el ili akceptis la proponon pri reduktitaj laborhoroj, do UEA turnis sin al la nederlanda laboroficejo por ricevi aprobon por deviga redukto."}, {"text_idx": "#000010", "text": "Post la reduktoj, la statistiko por la jaro 2020 montras ke UEA dum tiu jaro mezume havis 3,2 tuttempajn oficistojn. Fizike en julio 2021 el la sep oficistoj nun restas kvar, el kiuj tri trovig\u0302as en la Centra Oficejo."}, {"text_idx": "#000011", "text": "Dum UEA reduktas sian propran dungitaron, g\u0302i samtempe ac\u0302etas diversajn servojn de TEJO kaj E@I. La nun okazanta Virtuala Kongreso estas grandparte organizata de E@I. Lau\u0306 informoj en la retejo de TEJO, unu oficisto de TEJO efektive laboras kiel oficisto de UEA, kaj TEJO respondecas ankau\u0306 pri la reteja renovigo, por kiu UEA bug\u0302etis 100 000 eu\u0306rojn."}, {"text_idx": "#000012", "text": "Por komparo, ni donas ankau\u0306 grafikaj\u0302on pri la evoluo de la individua membraro."}, {"text_idx": "#000016", "text": "Nur vortludo. La efiko estas la sama.\n3,2 plentempaj oficistoj por tutmonda organizo estas ridinda.\nKaj tio ne okazis pro perdo de membroj au\u0306 pro ekonomiaj cirkonstancoj, sed pro misadministrado fare de sinsekvaj estraroj.\nEstas iom pedante distingi inter maldungo kaj redukto kiam la rezulto estas la sama kaj la Asocio apenau\u0306 plu produktas ion indan por la membroj."}, {"text_idx": "#000017", "text": "Mi ne komprenas. Bv. rigardi la statistikon de LF. Klare temas pri perdo de membroj kaj pro ekonomia situacio. Se temas pri misadministrado, temas pri misadministrado de 30 jaroj! Nur interpolu!"}, {"text_idx": "#000018", "text": "Vi ligas la membronombron al la nombro de oficistoj. Oni povas tiel rezoni pri grandaj kompanioj: Se ili perdas multe da klientoj, la perdo de dungitoj estas ofte rilatigebla al tiu perdo de klientoj, sed tio ne nepre validas por malgrandaj organizoj neprofitcelaj, kiuj krome havas aliajn enspezfontojn ol nur membreckotizojn.\nSe ni interpolas, kiel vi volas, oni povas konstati, ke la granda membrofalo komencig\u0302is en 2000, kiu koincidas kun granda krizo en UEA \u2013 krizo pri kiu kulpas tiamaj estraranoj Corsetti kaj Lipari, kiuj ankorau\u0306 nun sidas en la Komitato..."}, {"text_idx": "#000019", "text": "Eble vi povas doni detalojn pri la krizo. Pasis pli ol 20 jaroj kaj ne cxiuj konscias, kio okazis. Eble oni \"maldungis\" la malgxustajn personojn. Pri la komitato respondecas la membroj."}, {"text_idx": "#000020", "text": "Eblas legi pri tio en diversaj artikoloj en Libera Folio, kiu ja efektive estis fondita g\u0302uste pro la tiama krizo. Interesa estas ekzemple c\u0302i tiu interjvuo de la tiama g\u0302enerala direktoro Osmo Buller de 2011."}, {"text_idx": "#000022", "text": "Konsiderante, ke la tiamaj kulpuloj dau\u0306re trovig\u0302as en la Komitato, kun Renato Corsetti, kiu jam tiam \u201dopiniis la Centran Oficejon financa balasto por la movado\u201d (Zapelli: oni povas iom pli bone kompreni kiel UEA alvenis al la plorinda stato, certe rilate la CO-n, en kiu g\u0302i nun trovig\u0302as."}, {"text_idx": "#000024", "text": "Certe la tiama krizo ne estas sola faktoro, sed gravega tamen."}, {"text_idx": "#000027", "text": "Sed \"glui\" al bone funkcianta CO *estas* bona strategio.\nTio tamen ne okazis. Estraranoj kau\u0306zis perturbojn kaj demisiojn kaj nek prezentis nek efektivigis adekvatajn planojn por la organizo UEA. Jen la rezulto."}, {"text_idx": "#000028", "text": "Kara Leon, vi diras: \"la Asocio apenau\u0306 plu produktas ion indan por la membroj\". Kion vi opinias pri la Monda Festivalo, la 2 Virtualaj Kongresoj, la retejo , la revivigo de la jutubkanalo UEAviva kaj la fortigo de la Fonduso Instigo, de kiu cetere ankau\u0306 Libera Folio profitas? C\u0302ar la temo de tiu artikolo tus\u0302as la Centran Oficejon, ankau\u0306 mi atentigas, ke pri la administrado kunrespondecis dum jardekoj ankau\u0306 la eksa G\u0302enerala Direktoro, Osmo Buller. Ne nur la sinsekvaj estraroj respondecas pri la lastatempa historio de UEA, se g\u0302i ne plac\u0302as al vi. Tamen mi esperas, kiel nuntempa estrarano, pri pli ampleksa rigardo rilate tion, kion la Asocio produktas. Vi bonvenas kontakti min private, se vi deziras dividi opiniojn. Koran dankon!"}, {"text_idx": "#000029", "text": "1) Kara Fernando, unue pri \"pri la administrado kunrespondecis dum jardekoj ankau\u0306 la eksa G\u0302enerala Direktoro, Osmo Buller\".Tion mi jam pli frue legis, eble ne de vi, sed de alia persono. Tamen, se vi iom konus la historion de UEA, vi scius kaj komprenus, ke Osmo Buller c\u0302iam estis la stabiliga faktoro en UEA. Sen li UEA kaj la Centra Oficejo jam multe pli frue estus perditaj. Estraroj kverelis, kau\u0306zis krizojn, ec\u0302 tiugrade fi- kaj kontrau\u0306agadis G\u0302eneralan Direktoron, Osmo Buller, ke tiu ec\u0302 forestis el la Centra Oficejo dum kelkaj jaroj kaj demisiis multaj oficistoj pro la samaj kialoj. Fakte la ekesto de Libera Folio ligig\u0302as al tiama, enorma krizo ene de UEA. Kaj tamen, Osmo Buller revenis post kelkaj jaroj por denove ekgvidi la asocion. Kaj mi diras la asocion, kaj ne la Centran Oficejon c\u0302ar -kvankam mi ne detale konas la internan strukturon de UEA \u2013 mi scias, ke praktike estis Osmo Buller, kiu gvidis la asocion. Li ec\u0302 savis la asocion per sia reveno. Nur rigardu, kio okazis post lia pensiig\u0302o. Dum estis la CO en Nederlando, neniam la CO kaj g\u0302enerale UEA estis en tiel plorinda stato ol post la pensiig\u0302o de Osmo Buller. Osmo Buller jam pensiig\u0302is antau\u0306 pli ol kvin jaroj. Malgrau\u0306 multe da malfacilaj\u0302oj kau\u0306zitaj al li fare de estraroj, li postlasis asocion kaj Centran Oficejon kiu trovig\u0302is en multe pli bona stato antau\u0306 kvin jaroj ol nun.\nMi ankau\u0306 scias, ke Osmo Buller, c\u0302iam deca, bonkora kaj sindona, c\u0302iam laboregis por la asocio kaj faris multe pli ol li strikte devus (kiel cetere ankau\u0306 aliaj oficistoj). El tiu vidpunkto, tiu frazeto \"pri la administrado kunrespondecis dum jardekoj ankau\u0306 la eksa G\u0302enerala Direktoro, Osmo Buller\" ege g\u0302enas.\nMi j\u0302us vidas, ke vi esperantistig\u0302is nur en 2006, do vers\u0302ajne apenau\u0306 scias pri la krizego kaj teruraj\u0302oj kiuj okazis en UEA nur kelkajn jarojn antau\u0306 via esperantistig\u0302o. Mi ec\u0302 ne scias, c\u0302u vi deproksime vidis, kiom multe Osmo Buller laboris por \"sia\" UEA."}, {"text_idx": "#000030", "text": "2) Se vi scius c\u0302ion c\u0302i, vi vers\u0302ajne ne estus metinta tiun frazeton en vian respondon c\u0302i tie al mi...\nC\u0302ar ec\u0302 se estas nur frazeto, g\u0302i s\u0302ajnas montri grandan malrespekton de homo, kiu donis siajn plej bonajn jarojn por UEA."}, {"text_idx": "#000031", "text": "Vi diras, ke ne nur la sinsekvaj estraroj respondecas... tamen c\u0302iu scias, ke estraroj trovig\u0302as en la pinto de la hierarkio kaj finrespondecas. Se ne la sinsekvaj estraroj, kiu ja? Dio?\nKiel atingojn de UEA dum la lastaj jaroj, vi precipe nomas virtualajn aferojn. Aferoj, kiuj certe ne estas malgravaj, ne miskomprenu min, kaj certe ankau\u0306 kulpas pri tio la pandemio, sed... aliflanke restas oficejo de monda organizo, kiu nun havas malpli da kunlaborantoj ol simpla loka butiko, kaj ec\u0302 tio riskas malaperi. Ni ankau\u0306 ne parolu pri la nekredeble multekostega retpag\u0302aro, kiu g\u0302is hodiau\u0306 ne videblas.\n\u2013 ne starigis seriozajn, prestig\u0302ajn nacilingvajn retpag\u0302arojn por lerni la lingvon?"}, {"text_idx": "#000032", "text": "\u2013 ne faras c\u0302ion eblan por ebligi reeldonojn de gravaj, bazaj literaturaj verkoj? Vi mem rigardu kiom da libroj ne estas haveblaj de tiu c\u0302i listo:"}, {"text_idx": "#000033", "text": "\u2013 ne plifortigas la ligojn inter Esperantistoj? Multaj c\u0302i tie jam diris, ke prefere oni laboru por Esperanto ekster UEA anstatau\u0306 en UEA.\nIom strange, ke multaj tiel sintenas al UEA, asocio, kiu havas \u201cuniversalan\u201d en la nomo."}, {"text_idx": "#000038", "text": "Esperanto kaj UEA nun devus trovig\u0302i en ora tempo... pro la reto, Duolingo, ILEI, kaj multaj aliaj, amaso da homoj eklernas Esperanton, kaj tamen oni ne vidas tion respegulita en la membrociferoj de UEA."}, {"text_idx": "#000040", "text": "> Du oficistoj konsentis akcepti unufojan financan kompenson kaj libervole maldungig\u0302i [...] Do, formale ili ne estis maldungitaj."}, {"text_idx": "#000041", "text": "> Aliaj tri oficistoj devis akcepti reduktitajn labortempon kaj salajron, se ili volis plu labori c\u0302e UEA"}, {"text_idx": "#000043", "text": "Ruza UEA. Kial g\u0302i ne uzas sian akran ruzon ankau\u0306 por aliaj aferoj?"}, {"text_idx": "#000047", "text": "Saluton! Dankon pro la komento. Mi s\u0302atus klarigi, ke ne mi respondecas pri la enhavo de tiu artikolo verkita de la anonima redakcio de LF. Bedau\u0306rinde la artikolo estis (kiel ne maloftas en tiu c\u0302i rondo, kiam la temo estas UEA) ambigue konstruita, kvazau\u0306 mi donis tiujn informojn. Efektive mi donis neniun privatan informon al LF au\u0306 al iu ajn. LF respondecas pri tiu enhavo, c\u0302ar la redakcio subskribas la artikolon, kaj mem povus klarigi de kiu venis la informoj, se g\u0302i estas veraj, kompletaj au\u0306 ne. Do mi antau\u0306dankas al Kalle, se li povos tion redakti en la artikolo, ke oni ne komprenu, ke mi donis ilin. Bedau\u0306rinde oni neniam vere scias, kiu vere skribis kion, c\u0302ar ne klaras kio estas \"redakcio\" de LF, c\u0302u Kalle, c\u0302u kunlaborantoj (kiuj? Ne estas vera listigo). Tamen en tiu c\u0302i komento mi klarigas, ke en inters\u0302ang\u0302o de mesag\u0302oj kun Kalle, mi mallonge atentigis lin, ke la artikolo pri la jarraporto de UEA de 2020 estis malg\u0302usta. La artikolo de LF analizis la jaron 2020 kaj menciis, ke okazis maldungoj. Kaj pro tio, en la inters\u0302ang\u0302o, mi parolis, ke tio estas erara informo, c\u0302ar en 2020 ne okazis maldungoj. Rilate salajrojn la kostoj en 2020 reduktig\u0302is i.a. c\u0302ar okazis emeritig\u0302o \u2013 kaj tamen ec\u0302 okazis re-dungo en 2020. C\u0302iuj tiuj informoj kompreneble estas publikaj (aperis en revuo Esperanto kaj en la jarraporto). Dankon al la komentinto \"gasto\", c\u0302ar li faris gravajn atentigojn kaj ebligis la klarigojn."}, {"text_idx": "#000051", "text": "Jen la mankantaj ciferoj por kompletigi la grafikaj\u0302on: 10,8 en 1992 kaj 10,2 en 1993. Dankon, cetere, pro tiu interesa artikolo, kiu vekas c\u0302e mi diversajn memorojn..."}, {"text_idx": "#000052", "text": "Dankon, mi aldonis la mankintajn ciferojn. Kiel dirite, la estraraj raportoj de tiuj jaroj ne aperis en la revuo, sed en apartaj kajeroj, kiujn la redakcio ne disponis. Sed evidente via arkivo estas pli kompleta."}, {"text_idx": "#000053", "text": "S\u0302ajne, rektaj maldungoj estus multe pli honesta ago ol la supre priskribitaj kvazau\u0306ruzaj\u0302oj. Dancado de UEA estas abomena."}, {"text_idx": "#000054", "text": "Ha ha ha sherco de la jaro hey @Tobiasz kazmierski uea donas rekompencojn al tiuj kiuj \"libervole maldungig\u0302as\", claim man"}, {"text_idx": "#000055", "text": "Tio estas la praktiko kiam oni finas la laborkontrakton surbaze de ambau\u0306flanka interkonsento. Mi rezignis mem, lau\u0306 mia propra decido kaj havas neniun kialon peti tiun monon de UEA. Rekompencon (transitievergoeding) ricevas tiuj, kiuj rezignis lau\u0306 iniciato de labordonanto kun ambau\u0306flanka konsento."}, {"text_idx": "#000056", "text": "UEA finis la laborkontrakton (parte) kun diversaj oficistoj; en iuj kazoj ili libervole rezignis. G\u0302is tiu momento temas pri tute normala afero. C\u0302iu normala entrepreno au\u0306 NGO devas redukti laboristaron, se enspezoj reduktig\u0302as. Tio nek estas agrabla por la oficistoj, nek por la gvidantoj. Tamen kelkaj emocie krias \"Ho ve!\", c\u0302ar Esperantistoj ne faras tion kun la sankta frato! Tiu vidpunkto sekteca!"}, {"text_idx": "#000057", "text": "Saluton! Mi tre bedau\u0306ras, ke la redakcio skribis, ke \"la nun okazanta Virtuala Kongreso estas grandparte organizata de E@I\", kvankam en privata inters\u0302ang\u0302o de mesag\u0302o kun Kalle mi informis lin, ke la Virtualan Kongreson entute organizas la Estraro de UEA, partneroj kaj komisiitoj. E@I g\u0302in ebligas teknike. Tamen la tutan programon, la kontaktadon kun c\u0302iuj prelegantoj kaj prezentantoj, la kunigon de materialoj, la kreon de afis\u0302oj kaj informoj, la kreon de emblemo, la kongresan kurieron, c\u0302ion faris la Estraro de UEA, partneroj kaj komisiitoj. Apartan dankon al Vinilkosmo pro la arta programo, al ILEI pro la Tago de Lernado, al Edukado.net pro la diversaj edukaj programeroj, al MJS (Mojosa, Movado Junulara Skota) pro la junulara programo, al Claude Nourmont pro la kleriga programo kaj al multaj aliaj, kiuj laboras kadre de UEA, silente, sed realige. Mi antau\u0306dankas al la redakcio pro la korekto de tiu plia erara informo. Koran dankon!"}, {"text_idx": "#000058", "text": "S\u0302ajnas, ke teknika ebligo de virtuala kongreso ja estas granda parto de g\u0302ia organizado. Sed interese, ke vi ne mencias la konstantan kongresan sekretarion de UEA. C\u0302u do tiu oficisto de UEA, kiu profesie kompetentas kaj respondecas pri kongresoj, ne gvidas la organizadon de la virtuala kongreso? Kial?"}, {"text_idx": "#000059", "text": "Kaj ni krome ne forgesu, ke la KKS estis unu el la du nuraj oficistoj, kiujn la estraro ne maldungis au\u0306 kies labortempon kaj salajron la estraro ne reduktis."}, {"text_idx": "#000060", "text": "Pardonu, mi uzu la g\u0302ustan terminologion: kiuj ne libervole maldungig\u0302is au\u0306 kontrau\u0306propravole reduktig\u0302is."}, {"text_idx": "#000064", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000066", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000068", "text": "Alig\u0302i al 400 aliaj abonantoj"}]